2020. gada 16. jūnijā Noteikumi Nr. 387

Rīgā (prot. Nr. 41 8. §)

**Grozījumi Ministru kabineta 2015. gada 30. jūnija noteikumos Nr. 331 "Noteikumi par Latvijas būvnormatīvu LBN 208-15 "Publiskas būves""**

Izdoti saskaņā ar

Būvniecības likuma  
5. panta pirmās daļas 3. punktu

Izdarīt Ministru kabineta 2015. gada 30. jūnija noteikumos Nr. 331 "Noteikumi par Latvijas būvnormatīvu LBN 208-15 "Publiskas būves"" (Latvijas Vēstnesis, 2015, 125. nr.; 2018, 84. nr.) šādus grozījumus:

1. Papildināt noteikumus ar 4. punktu šādā redakcijā:

"4. Būvniecības ieceres dokumentācija, kas atbilstoši normatīvajiem aktiem būvniecības jomā saskaņota (akceptēta) vai iesniegta saskaņošanai institūcijā, kas pilda būvvaldes funkcijas, līdz 2021. gada 10. martam, nav jāpārstrādā atbilstoši Latvijas būvnormatīva LBN 208-15 89.1 un 89.2 punktā noteiktajām prasībām."

2. Papildināt būvnormatīvu ar 5.1 nodaļu šādā redakcijā:

"**5.1 Prasības elektromobilitātei**

89.1 Publiskās ēkās ar vairāk nekā 10 autostāvvietām paredz vismaz vienu elektrotransportlīdzekļu uzlādes punktu, kā arī katrai piektajai autostāvvietai paredz kanālus elektrības kabeļiem, lai, ja nepieciešams, varētu ierīkot elektrotransportlīdzekļu uzlādes punktus. Minētās prasības piemēro arī ar publisko ēku funkcionāli saistītu, bet ārpus šīs ēkas esošu autostāvvietu projektēšanai.

89.2 Veicot pārbūvi, šā būvnormatīva 89.1 punktā noteiktās prasības piemēro attiecībā uz pārbūvējamo daļu, ja šī daļa ir paredzēta autostāvvietām."

Ministru prezidents A. K. Kariņš

Ekonomikas ministrs J. Vitenbergs